
บทคัดย่อ
การบาดเจ็บของกระดูกต้นขา (Femur) ในแมวคิดเป็นสัดส่วนร้อยละ 47.91 ของการบาดเจ็บกระดูกทั้งหมดในช่วงปี พ.ศ. 2566-2567 แม้ว่าการใช้เฝือกจะยังคงเป็นวิธีการรักษาหลักในการดามกระดูกให้อยู่ในตำแหน่งที่เหมาะสม แต่เฝือกสำหรับสัตว์ในปัจจุบันยังคงมีข้อจำกัดสำคัญหลายประการ ได้แก่ ความสามารถในการระบายอากาศต่ำ ขาดความยืดหยุ่น และไม่สอดคล้องกับสรีรวิทยาของผิวหนังสัตว์ ส่งผลให้เกิดพฤติกรรมต่อต้านการรักษาในสัตว์อย่างรุนแรงและการทิ้งเฝือกก่อนครบกำหนดรักษา นอกจากนี้ เฝือกที่ใช้ในปัจจุบันผลิตจากวัสดุที่ไม่สามารถย่อยสลายได้ตามธรรมชาติ ก่อให้เกิดปัญหาขยะทางการแพทย์ที่ส่งผลกระทบต่อสิ่งแวดล้อม การวิจัยนี้จึงมีวัตถุประสงค์เพื่อพัฒนาเฝือกชีวภาพ Pawcura โดยใช้วัสดุชีวภาพประกอบด้วย Bio-Based Polyol ที่สกัดจากน้ำมันพืชธรรมชาติและสารขยายตัว Isocyanate เพื่อสร้างโฟมชีวภาพที่มีคุณสมบัติแข็งตัวเร็ว มีน้ำหนักเบา และมีความสามารถในการระบายอากาศที่ดี เฝือกชีวภาพ Pawcura ที่พัฒนาขึ้นสามารถใช้งานได้ง่ายผ่านกระบวนการฉีดพ่นและขึ้นรูปตามสัณฐานของอวัยวะที่บาดเจ็บ ไม่เกิดการยึดติดกับขนสัตว์ ไม่ก่อให้เกิดการระคายเคืองต่อผิวหนังสัตว์ และสามารถใช้ร่วมกับผ้าปิดแผลได้อย่างมีประสิทธิภาพโดยไม่จำเป็นต้องถอดเฝือกออก ผลิตภัณฑ์นี้ผลิตจากวัสดุที่สามารถย่อยสลายได้ตามธรรมชาติ ช่วยลดภาระขยะทางการแพทย์และเป็นมิตรต่อสิ่งแวดล้อม การพัฒนาเฝือกชีวภาพ Pawcura มีศักยภาพในการยกระดับคุณภาพชีวิตของสัตว์เลี้ยงที่ได้รับบาดเจ็บและสนับสนุนการใช้วัสดุชีวภาพให้สอดคล้องกับแนวทาง BCG Model (Bio-Circular-Green Economy) เพื่อการพัฒนาที่ยั่งยืน
คำสำคัญ: เฝือกชีวภาพ (Biodegradable Cast), โพลียูรีเทนชีวภาพ (Bio-based polyol), ไอโซไซยาเนต (Isocyanate), เฝือก (Splint), ผ้าปิดแผล (Dressing), วัสดุชีวภาพ (Biological Materials)


บทนำ
              ปัจจุบันสัตว์เลี้ยงจำนวนมากประสบอุบัติเหตุที่ส่งผลต่อระบบโครงกระดูก เช่น การหักจากการถูกรถชน การตกจากที่สูง หรือการเล่นอย่างรุนแรง โดยเฉพาะแมวที่มีการเคลื่อนไหวสูง พบว่าสัตว์ที่เข้ารับการรักษากระดูกหักในคลินิกสัตวแพทย์มีมากกว่า 15,000 ตัวต่อปีทั่วประเทศไทย (มูลนิธิเพื่อสัตว์เลี้ยง, 2022) วิธีรักษาหลักคือการดามกระดูกด้วยเฝือกเพื่อให้กระดูกกลับมาติดกันอย่างถูกต้องและปลอดภัย 
อย่างไรก็ตามเฝือกที่ใช้ในปัจจุบันส่วนใหญ่ผลิตจากวัสดุแข็ง เช่น พลาสติกและไฟเบอร์กลาส แม้จะมีความแข็งแรง แต่กลับไม่สอดคล้องกับโครงสร้างและผิวหนังของสัตว์ ทำให้สัตว์ไม่สบายตัว เกิดการกดทับหรือเสี่ยงต่อการติดเชื้อ อีกทั้งวัสดุเหล่านี้ไม่สามารถย่อยสลายได้ จึงกลายเป็นขยะตกค้างที่กระทบต่อสิ่งแวดล้อม 
ปัญหาสำคัญคือวัสดุที่ใช้ในเฝือกทั่วไปไม่ได้ถูกออกแบบมาเพื่อรองรับลักษณะเฉพาะของสัตว์ เช่น การมีขนหนา ผิวหนังบอบบาง และพฤติกรรมการเลียหรือกัดแทะ เฝือกพลาสติกหรือไฟเบอร์กลาสแม้จะแข็งแรง แต่ไม่ยืดหยุ่นและไม่สามารถปรับให้เข้ากับสรีระของสัตว์ได้อย่างแท้จริง อีกทั้งวัสดุเหล่านี้มักมีพื้นผิวหยาบแข็งทำให้เกิดการเสียดสีกับขนและผิวหนังจนเกิดแผลถลอกหรือจุดกดทับ โดยเฉพาะในสัตว์อย่างแมวที่มีการเคลื่อนไหวต่อเนื่อง นอกจากนี้ เฝือกชนิดดังกล่าวยังระบายอากาศได้ไม่ดี เมื่อเกิดความชื้นจากเหงื่อ เลือด หรือการเลียแผล จะสะสมจนกลายเป็นแหล่งของเชื้อแบคทีเรียและเชื้อราส่งผลให้แผลหายช้าหรือติดเชื้อ (มหาวิทยาลัยเวสเทิร์น, 2021) ที่สำคัญวัสดุเหล่านี้ไม่สามารถย่อยสลายตามธรรมชาติ จึงเพิ่มภาระการจัดการขยะติดเชื้อทางการแพทย์ (สถาบันวิจัยวิทยาศาสตร์และเทคโนโลยีแห่งประเทศไทย, 2022) ซึ่งสวนทางกับแนวโน้มการพัฒนาผลิตภัณฑ์ทางการแพทย์ที่เป็นมิตรต่อสิ่งแวดล้อม 
เพื่อตอบโจทย์ทั้งด้านการรักษาและสิ่งแวดล้อม โครงงานนี้จึงพัฒนาเฝือกโฟมต้นแบบสำหรับสัตว์ภายใต้ชื่อ “Pawcura” โดยใช้วัสดุ bio-based polyol ที่สามารถย่อยสลายได้ตามธรรมชาติ ร่วมกับสารขยายตัวปลอดภัย เพื่อขึ้นรูปเป็นโฟมแข็งที่ใช้งานง่ายและไม่เป็นพิษต่อสัตว์ เมื่อฉีดพ่นโฟมจะสามารถแข็งตัวภายในไม่กี่นาที แนบพอดีกับขา และไม่ติดขนสัตว์ ช่วยลดการกดทับและพยุงกระดูกอย่างเหมาะสม โครงสร้างแบบมีรูพรุนยังช่วยระบายอากาศ ลดการอับชื้น ลดโอกาสเกิดเชื้อราและการติดเชื้อบริเวณแผล (PTTGC, 2564) อีกทั้งยังสามารถใช้ร่วมกับแผ่น dressing ได้ในกรณีที่มีบาดแผลเปิด 
วิจัยนี้มีเป้าหมายในการออกแบบและพัฒนาเฝือกโฟมชีวภาพสำหรับสัตว์เลี้ยงที่สามารถตอบโจทย์ทั้งด้านการแพทย์และสิ่งแวดล้อม มุ่งเน้นความแข็งแรง ความกระชับ การระบายอากาศ และการย่อยสลายได้จริงในสภาพแวดล้อม โดยคณะผู้จัดทำเชื่อว่าจะเป็นแนวทางใหม่ที่ช่วยเพิ่มคุณภาพชีวิตสัตว์เลี้ยง สร้างความสะดวกแก่สัตวแพทย์ และลดผลกระทบต่อสิ่งแวดล้อม อีกทั้งยังสอดคล้องกับแนวทางการพัฒนาตามโมเดล BCG ที่ประเทศไทยกำลังส่งเสริมอีกด้วย

วิธีดำเนินการ
1. การศึกษาอัตราส่วนการผสมที่เหมาะสมเพื่อพัฒนาสูตรโฟมชีวภาพ
กำหนดให้สัดส่วนของสาร Bio-based polyol และ Isocyanate เป็นตัวแปรอิสระ 3 ระดับ ได้แก่ สูตร A (1:0.8), สูตร B (1:1.0), และสูตร C (1:1.2) กระบวนการผลิตตัวอย่างโฟมจะอยู่ภายใต้ตัวแปรควบคุมที่กำหนดไว้ เช่น อุณหภูมิสภาพแวดล้อม (25°C), วิธีการและระยะเวลาในการผสมสาร (30 วินาที), และขนาดของชิ้นงานทดสอบ จากนั้นจะทำการประเมินสมบัติเชิงกลซึ่งเป็นตัวแปรตาม โดยจะวัดและบันทึกค่าเวลาที่ใช้ในการแข็งตัว (Setting Time), ความหนาแน่น (Density), ความแข็งแรงต่อแรงกด (Compressive Strength), และความยืดหยุ่น (Elastic Recovery) ของตัวอย่างโฟมแต่ละสูตร สูตรที่แสดงผลลัพธ์ด้านความแข็งแรง, น้ำหนักเบา และการคืนรูปที่ดีที่สุดจะถูกคัดเลือกเพื่อนำไปใช้ในขั้นตอนต่อไป
2. การประเมินประสิทธิภาพการขึ้นรูปและการยึดกระดูกของต้นแบบเฝือก
นำสูตรโฟมที่คัดเลือกจากการทดลองแรกมาสร้างเป็นเฝือกต้นแบบบนหุ่นจำลองขาสัตว์กระบวนการเริ่มต้นด้วยการพันผ้าระบายอากาศรอบหุ่นจำลอง จากนั้นจึงฉีดพ่นสารผสมโฟมให้คลุมบริเวณที่ต้องการ และปล่อยให้แข็งตัว การประเมินผลจะพิจารณาจากความสามารถในการขึ้นรูปให้แนบสนิทกับสรีระของขา (Form-fitting Ability), ความสามารถในการจำกัดการเคลื่อนไหวเพื่อยึดกระดูก (Bone Immobilization) และความสะดวกในการใช้งาน เช่น การไม่ยึดติดกับวัสดุรองพื้น และความง่ายในการเปิดช่องเพื่อดูแลบาดแผล
3. การเปรียบเทียบประสิทธิภาพการระบายอากาศ 
เปิดพัดลมให้ได้ความแรงคงที่ วางเครื่องวัดลม (Anemometer) ที่ปลายเฝือกอีกด้าน วัดความเร็วลมที่ทะลุผ่านเฝือกโฟม บันทึกค่าทั้งหมด 3 ครั้ง และเฉลี่ยค่าทั้งหมดทั้งสามสูตรสามครั้ง โดยใช้สูตร Percent Difference = (ค่าเฝือกโฟม / ค่าเฝือกปกติ) * 100
4. การศึกษาความสามารถในการย่อยสลายทางชีวภาพ
นำชิ้นงานตัวอย่างจากสูตรที่เหมาะสมที่สุดไปทดสอบตามนิยามเชิงปฏิบัติการ โดยจะชั่งน้ำหนักเริ่มต้นของชิ้นงานแห้ง จากนั้นนำไปฝังในดินภายใต้สภาวะควบคุม (อุณหภูมิ 25±2°C, ความชื้น 60±5%). จะมีการเก็บข้อมูลเป็นระยะ โดยขุดตัวอย่างขึ้นมาทำความสะอาด, อบให้แห้ง, และชั่งน้ำหนักเพื่อบันทึกการเปลี่ยนแปลงของมวลในช่วงระยะเวลา 2–4 สัปดาห์ อัตราการย่อยสลายทางชีวภาพจะถูกคำนวณเป็นเปอร์เซ็นต์การสูญเสียมวลต่อสัปดาห์ เพื่อประเมินผลกระทบต่อสิ่งแวดล้อม โดยใช้สูตรคำนวณ
Weight Loss (%) = * 100
โดย W0 = น้ำหนักเริ่มต้น 
      Wx = น้ำหนักที่วัดได้ในแต่ละสัปดาห์
5. การทดสอบความต้านทานต่อแรงกดของเฝือกโฟม 
เตรียมชิ้นเฝือกโฟม 3 สูตร ได้แก่ สูตร A สูตร B และสูตร C วางบนพื้นผิวเรียบ จากนั้นวัดความหนาของเฝือกโฟมก่อนรับแรงกดบริเวณกึ่งกลางของชิ้นงาน ต่อมานำน้ำหนักคงที่ 5 กิโลกรัม วางทับบนเฝือกโฟม อย่างช้า ๆ และปล่อยให้รับแรงกดเป็นเวลา 30 วินาที แล้ววัดความหนาหลังกดในตำแหน่งเดิม การทดลองดำเนินการภายใต้เงื่อนไขเดียวกันทุกสูตร เพื่อเปรียบเทียบความสามารถในการต้านทานแรงกดของเฝือกโฟมแต่ละสูตร
	6. การทดสอบแรงต้านทานต่อการเลื่อนของเฝือกโฟม
เตรียมชิ้นเฝือกโฟม 3 สูตร ได้แก่ สูตร A สูตร B และสูตร C วางบนพื้นโต๊ะภายในห้องปฏิบัติการ ซึ่งใช้เป็นพื้นผิวทดสอบ จากนั้นวางน้ำหนักคงที่ 5 กิโลกรัม บนชิ้นเฝือกเพื่อจำลองแรงกดจากการใช้งานจริง ทำการผูกเชือกรอบชิ้นเฝือกโดยให้เชือกแนบกับพื้นโต๊ะ และใช้เชือกที่มีความยาว 40 เซนติเมตร ในการดึงชิ้นงาน การดึงกระทำในแนวขนานกับพื้นอย่างช้าและสม่ำเสมอจนกระทั่งเฝือกเริ่มเกิดการเคลื่อนที่ จากนั้นใช้เครื่องชั่งสปริงวัดค่า โดยใช้แรงดึงคงที่ 3 นิวตัน สำหรับเฝือกทุกสูตร บันทึกค่าการตอบสนองของการเลื่อนที่เกิดขึ้น ซึ่งแสดงผลในรูปของค่าที่วัดได้เป็นกรัม เพื่อใช้เป็นตัวชี้วัดเชิงเปรียบเทียบระหว่างสูตร 
7. การทดสอบความต้านทานต่อการงอของเฝือกโฟมแต่ละสูตร
เตรียมชิ้นเฝือกโฟม 3 สูตร ได้แก่ สูตร A สูตร B และสูตร C ซึ่งมีขนาดใกล้เคียงกัน ใช้หนังสือจำนวนสองเล่มเป็นจุดรองรับชิ้นงานเพื่อให้เกิดช่องว่างตรงกลาง จากนั้นวัดความหนาของเฝือกโฟมบริเวณกึ่งกลางก่อนรับแรงกด และกำหนดเป็นค่า h₀ ต่อมาวางน้ำหนักคงที่ 5 กิโลกรัม ลงตรงกลางของชิ้นงานอย่างช้า ๆ และปล่อยให้รับแรงกดเป็นเวลา 30 วินาที แล้ววัดความหนาหลังรับแรงกดบริเวณเดิมจำนวน 3 ครั้ง กำหนดเป็นค่า h₁ เพื่อนำมาหาค่าเฉลี่ย ค่าการงอของเฝือกโฟมคำนวณจากผลต่างของความหนาก่อนและหลังรับแรงกดตามสมการ Δh = h₀ − h₁ โดยดำเนินการทดลองภายใต้เงื่อนไขเดียวกันสำหรับเฝือกโฟมทุกสูตร เพื่อใช้เปรียบเทียบความสามารถในการต้านทานการงอของเฝือกโฟมแต่ละสูตร
8. การทดสอบการระคายเคืองเซลล์ (Cell Viability Test : MTT assay)
ตรวจวัดค่า pH ของสารที่ใช้ผลิตโฟม หากอยู่ช่วง 5.5-7 แสดงว่าอยู่ในระดับปลอดภัย
9. การทดสอบการติดขนสัตว์
นำสำลีมาถูไปกลับที่เฝือกโฟมจำนวนครั้งเท่ากัน (20 ครั้ง) สังเกตว่าขนที่ติดมามากน้อยเพียงใดโดยนับจำนวนเส้นและจดบันทึก

ผลและอภิปรายผล
	1. ผลลัพธ์การขึ้นรูปและการยึดกระดูกของต้นแบบเฝือกทั้งสามสูตร
จากการขึ้นรูป พบว่าทุกสูตรสามารถขึ้นรูปได้ และแข็งตัวจนสามารถยึดติดกับพื้นผิวได้สำเร็จ แสดงให้เห็นว่าวัสดุมีศักยภาพเบื้องต้นในการใช้งานเป็นเฝือกสัตว์ได้จริง ดังรูป

[image: ]รูปที่ 1 ผลลัพธ์การขึ้นรูปและการยึดกระดูกของต้นแบบเฝือกทั้งสามสูตร
	2. การเปรียบเทียบประสิทธิภาพการระบายอากาศ
จากการทดลองพบว่าความเร็วลมในสภาวะปกติ (ไม่มีเฝือก) มีค่าเท่ากับ 3.3 m/s เมื่อทาบเฝือก   โฟมแต่ละสูตร ได้ผลดังนี้
	สูตร
	ความเร็วลมหลังผ่านเฝือก (m/s)
	ลมที่หายไป (%)
	ลมที่ผ่านได้ (%)

	A
	1.7
	48.48
	51.52

	B
	2.2
	33.33
	66.66

	C
	2.5
	24.24
	75.76


ตารางที่ 1 แสดงประสิทธิภาพการระบายอากาศของทั้งสามสูตร
	เฝือกโฟมที่มีการระบายอากาศดีสามารถช่วยลดความอับชื้นและการสะสมความร้อนบริเวณผิวหนังได้ ซึ่งเป็นคุณสมบัติสำคัญต่อการใช้งานเฝือกในระยะยาว โดยสูตร C เหมาะสมที่สุดในด้านการระบายอากาศ
	3. การเปรียบเทียบความสามารถในการย่อยสลายทางชีวภาพ
	จากการทดสอบความสามารถในการย่อยสลายทางชีวภาพ โดยวัดการเปลี่ยนแปลงของน้ำหนักชิ้นเฝือกโฟมทุกสัปดาห์ เป็นระยะเวลา 2 สัปดาห์ (ภายหลังสิ้นสุดการทดลองหลัก) พบผลดังนี้
	สูตร
	น้ำหนักหลังทำแลปเสร็จ (กรัม)
	สัปดาห์ที่ 1 (กรัม)
	สัปดาห์ที่ 2 (กรัม)

	A
	46.66
	40.09
	39.04

	B
	32.15
	29.48
	28.42

	C
	39.45
	34.82
	33.88


ตารางที่ 2 แสดงผลการย่อยสลายของแต่ละสูตร


	สูตร
	อัตราการย่อยสลายสัปดาห์ที่ 1 (%)
	อัตราการย่อยสลายสัปดาห์ที่ 2 (%)

	A
	14.08
	16.33

	B
	8.30
	11.60

	C
	11.74
	14.12


ตารางที่ 3 แสดงอัตราการย่อยสลายของแต่ละสูตร
	การลดลงของน้ำหนักชิ้นเฝือกโฟมสะท้อนถึงกระบวนการย่อยสลายทางชีวภาพ โดยชิ้นงานที่มีอัตราการสูญเสียน้ำหนักสูงแสดงถึงความสามารถในการย่อยสลายได้ดีกว่า จากผลการทดลองพบว่าเฝือกโฟมทุกสูตรมีแนวโน้มการย่อยสลายเพิ่มขึ้นเมื่อระยะเวลาผ่านไป แสดงว่าวัสดุสามารถถูกย่อยสลายได้ในสภาวะที่ทดสอบ เมื่อเปรียบเทียบระหว่างสูตร พบว่า สูตร A มีอัตราการย่อยสลายสูงที่สุด ซึ่งเหมาะสมต่อการใช้งานที่ต้องการลดผลกระทบต่อสิ่งแวดล้อมหลังการใช้งาน
	4. การทดสอบแรงต้านทานต่อการเลื่อนของเฝือกโฟม
	จากการทดสอบแรงต้านการเลื่อนของเฝือกโฟมทั้งสามสูตร ภายใต้แรงดึง 3 นิวตัน และแรงกด 5 กิโลกรัม พบผลดังนี้
	สูตร
	ค่าการเลื่อน (กรัม)

	A
	0.3

	B
	0.4

	C
	0.3


ตารางที่ 4 แสดงผลการทดสอบแรงต้านทานต่อการเลื่อนของเฝือกโฟม
พบว่า สูตร A และสูตร C มีค่าการเลื่อนต่ำที่สุด แสดงให้เห็นว่าเฝือกทั้งสองสูตรสามารถต้านทานการเลื่อนได้ดีกว่าสูตร B ซึ่งมีค่าการเลื่อนสูงกว่า บ่งชี้ว่าสูตร A และ C มีความเหมาะสมมากกว่าในแง่ของการช่วยรักษาตำแหน่งของเฝือกและลดการเคลื่อนตัวขณะใช้งานจริง
	5. การทดสอบความต้านทานต่อการงอของเฝือกโฟม
	จากการทดสอบความต้านทานต่อการงอของเฝือกโฟมทั้งสามสูตร โดยวัดความหนาของชิ้นงานก่อนรับแรงกด (h0) และหลังรับแรงกด (h1) แล้วคำนวณค่าการงอจากผลต่างของความหนา (Δh = h0 - h1) พบผลดังต่อไปนี้
	สูตร
	ความหนาก่อนกด (ซม.)
	ความหนาหลังกด (ซม.)
	ค่าความงอ (ซม.)

	A
	1.40
	1.03
	0.37

	B
	1.40
	0.80
	0.60

	C
	1.20
	0.77
	0.43


ตารางที่ 5 แสดงผลการทดสอบความต้านทานต่อการงอของเฝือกโฟม
	พบว่า สูตร A มีค่าการงอต่ำที่สุด แสดงให้เห็นว่าโครงสร้างของโฟมมีความแข็งแรงและสามารถต้านทานแรงกดได้ดี ส่งผลให้เฝือกเกิดการโก่งตัวน้อย ซึ่งเป็นคุณสมบัติที่เหมาะสมต่อการนำไปใช้ในการตรึงกระดูก เนื่องจากช่วยลดการเคลื่อนไหวของบริเวณที่ต้องการรักษา
	6. การทดสอบการระคายเคืองเซลล์
	จากการตรวจหาค่า pH ของแต่ละสาร ได้ดังนี้
	สาร
	ค่า pH

	Bio-Based Polyol
	7

	Isocyanate
	6

	Distilled Water
	7

	Lecithin
	6

	Triethanolamine
	7


ตารางที่ 6 แสดงผลค่า pH ของแต่ละสาร
	พบว่าอยู่ในช่วง 5.5 - 7 จึงอยู่ในระดับปลอดภัย
	7. การทดสอบการติดขนสัตว์แต่ละสูตร
[image: ]	จากการทดสอบการติดขนสัตว์โดยใช้สำลีถูบนพื้นผิวของเฝือกโฟมทั้งสามสูตร ดังรูป
รูปที่ 2 ผลการทดสอบการติดขนสัตว์แต่ละสูตร
พบว่าไม่ปรากฏการติดของเส้นใยสำลีบนพื้นผิวเฝือกโฟมในทุกสูตร บ่งชี้ว่าพื้นผิวของวัสดุมีคุณสมบัติไม่ยึดเกาะกับเส้นใย ซึ่งสามารถใช้เป็นตัวแทนของการไม่ติดขนสัตว์ได้ เนื่องจากเส้นใยสำลีมีลักษณะใกล้เคียงกับขนสัตว์ในแง่ของความเบาและการเกิดไฟฟ้าสถิต ดังนั้นเฝือกโฟมทุกสูตรเหมาะสมต่อการใช้งานกับสัตว์เลี้ยง
	8. การเปรียบเทียบความสามารถในการกัดแทะ
	การทดสอบความทนทานต่อการกัดแทะของเฝือกโฟมโดยใช้กรรไกรกดลงบนพื้นผิวของเฝือกโฟม จากนั้นทำการวัดความสูงของเฝือกโฟมก่อนและหลังการกด และคำนวณค่าการยุบตัวจากผลต่างของความสูงที่เปลี่ยนแปลง พบผลดังนี้
	สูตร
	ความสูงก่อนกด (ซม.)
	ความสูงหลังกด (ซม.)
	การยุบตัว (ซม.)

	A
	3.0
	2.5
	0.5

	B
	2.0
	1.8
	0.2

	C
	2.5
	2.4
	0.1


ตารางที่ 7 ผลการเปรียบความสามารถในการกัดแทะ 
	การยุบตัวของเฝือกโฟมหลังการกดด้วยกรรไกรสะท้อนถึงความสามารถของวัสดุในการต้านทานแรงจากวัตถุแหลมคม โดยเฝือกที่มีการยุบตัวน้อยแสดงถึงความทนทานที่สูงกว่าและสามารถรักษารูปร่างได้ดีกว่าเมื่อเผชิญแรงกดเฉพาะจุด จากผลการทดลองพบว่า สูตร C มีการยุบตัวน้อยที่สุด แสดงให้เห็นว่าเฝือกมีความทนทานต่อแรงจากสิ่งแหลมคมได้ดีที่สุด

สรุปผล
จากผลการทดลองด้านสมบัติเชิงฟิสิกส์ พบว่าเฝือกโฟมทุกสูตรสามารถรองรับแรงกดจากน้ำหนักที่จำลองจากน้ำหนักเฉลี่ยของแมวได้จริง โดยสูตร C มีการยุบตัวต่ำที่สุด แสดงถึงความแข็งแรงและความเสถียรของโครงสร้างที่เหมาะสมต่อการใช้งานจริง 
          ด้านการใช้งานจริงกับสัตว์ การทดสอบแรงต้านการเลื่อน การติดขนสัตว์ และความทนทานต่อการกัดแทะ แสดงให้เห็นว่าเฝือกโฟมมีคุณสมบัติที่สอดคล้องกับพฤติกรรมของสัตว์เลี้ยง เฝือกไม่เลื่อนง่าย ไม่ติดขน และสามารถทนต่อแรงจากวัตถุแหลมคมหรือการกัดแทะได้ในระดับที่เหมาะสม นอกจากนี้ การทดสอบการระบายอากาศยังแสดงให้เห็นว่าเฝือกโฟมสามารถให้อากาศไหลผ่านได้ในสัดส่วนที่สูง โดยสูตร C รักษาการไหลของอากาศได้มากที่สุด
ในด้านสิ่งแวดล้อม การทดสอบความสามารถในการย่อยสลายทางชีวภาพพบว่าเฝือกโฟมทุกสูตรมีการสูญเสียน้ำหนักเพิ่มขึ้นตามระยะเวลา แสดงว่าวัสดุสามารถย่อยสลายได้จริง โดยสูตร A มีอัตราการย่อยสลายสูงที่สุด สะท้อนถึงศักยภาพในการลดปริมาณขยะทางการแพทย์หลังการใช้งาน ผลการทดลองส่วนนี้สนับสนุนแนวคิดการพัฒนาวัสดุเฝือกที่เป็นมิตรต่อสิ่งแวดล้อม ซึ่งเป็นหนึ่งในเป้าหมายสำคัญของงานวิจัย 
สรุปได้ว่าเฝือกโฟมชีวภาพที่พัฒนาขึ้นสามารถตอบโจทย์ทั้งด้านความแข็งแรง การใช้งานจริงกับสัตว์ และความยั่งยืนทางสิ่งแวดล้อมได้อย่างชัดเจน แม้แต่ละสูตรจะมีจุดเด่นแตกต่างกัน แต่ในภาพรวมพบว่า สูตร C เป็นสูตรที่เหมาะสมที่สุด

